ກຳປູເຈຍເລີ້ມດຳເນີນຄະດີ ຊາວໄທ 7 ຄົນ
ກຳປູເຈຍເລີ້ມການດຳເນີນຄະດີ ຕໍ່ສະມາຊິກ ສະພາແຫ່ງຊາດໄທ ແລະບຸກຄົນອື່ນໆອີກ 6 ຄົນ
ການດຳເນີນຄະດີໄດ້ເລີ້ມຂຶ້ນ ແລ້ວທີ່ກຳປູເຈຍຕໍ່ຊາວໄທ 7 ຄົນຮວມທັງສະມາຊິກສະພາ ແຫ່ງຊາດຄົນນຶ່ງຂອງໄທ ທີ່ ຖືກຈັບໃນສັບປະດາແລ້ວ ຢູ່ ໃນບໍລິເວນຊາຍແດນ ທີ່ມີ ການຂັດແຍ້ງກັນນັ້ນແລະຖືກ ກ່າວຫາວ່າເຂົ້າໄປໃນປະເທດ ກຳປູເຈຍແບບຜິດກົດໝາຍ ລາຍງານຂ່າວໂທລະພາບ ຈາກກຸງພະນົມເປັນສະແດງໃຫ້ເຫັນວ່າ ພວກຜູ້ຊາຍທັງ 7 ທີ່ ຢູ່ໃນຊຸດເຄື່ອງນຸ່ງນັກໂທດສີຟ້າ ໄດ້ຖືກນຳໂຕໄປຍັງສານໃນຕອນເຊົ້າຂອງວັນພະຫັດມື້ນີ້ ບໍ່ມີນັກໂທດຄົນໃດກ່າວຖະແຫຼງ ມີແຕ່ທ່ານພານິດ ວິກິສເຣດສະມາຊິກສະພາສັງກັດພັກ ປະຊາທິປັດ ຊຶ່ງເປັນພັກລັດຖະບານຂອງໄທ ໄດ້ໂບກມືຕໍ່ພວກນັກຂ່າວ ການຮັບຟັງຄຳໃຫ້ການຂອງພວກນັກໂທດ ແມ່ນໄດ້ດຳເນີນໄປແບບປິດລັບແຕ່ລາຍງານ ຂ່າວເວົ້າວ່າ ບຸກຄົນທັງ 7 ໄດ້ຖືກສອບຖາມເທື່ອລະຄົນ ກ່ຽວກັບການກະທຳຂອງພວກ ເຂົາເຈົ້າ ຢູ່ໃນບໍລິເວນຊາຍແດນ ນອກນັ້ນແລ້ວພວກເຂົາເຈົ້າ ຍັງໄດ້ຖືກກ່າວຫາວ່າເຂົ້າ ໄປໃນເຂດຫວງຫ້າມທາງທະຫານ ຊຶ່ງໝາຍຄວາມວ່າ ພວກເຂົາເຈົ້າອາດຈະໄດ້ຮັບໂທດ ໜັກເຖິງ 1 ປີເຄິ່ງ ເປັນທີ່ຄາດກັນວ່າ ການດຳເນີນຄະດີນີ້ ຈະເປັນໄປຢ່າງວ່ອງໄວ ແຕ່ຍັງບໍ່ທັນເປັນທີ່ຈະ ແຈ້ງເທື່ອວ່າ ເວລາໃດຈຶ່ງຈະມີການອອກຄຳຕັດສິນ